Brigadier General Guy Nirתת ניצב גיא ניר
**גיא ניר** (נולד ב-1964) הוא קצין משטרה בדימוס בדרגת תת ניצב אשר כיהן כראש חטיבת המודיעין באגף החקירות והמודיעין.

קורות חיים
----------

גיא ניר גדל בערים אשדוד וימית, בה התגורר עד לפינוי בשנת 1982. הוא בוגר בית הספר החקלאי "אשל הנשיא".

ניר שירת בצה"ל בשנים 1983–1987, שימש קצין המודיעין של חטיבת שומרון וקצין המודיעין של חטיבה 406 (חטיבת הערבה). לאחר שחרורו משירות סדיר שימש ניר שנים רבות בתפקיד מ"מ בפלוגת סיור במילואים בחטיבה 395.

ניר בעל תואר ראשון בקרימינולוגיה מאוניברסיטת בר-אילן ותואר שני במנהל עסקים.

### ראשית שירותו

ניר החל את שירותו במשטרת ישראל ב-1991 כבלש ביחידה המרכזית של מחוז תל אביב. בשנים 1994–1997 שימש מדריך בקורס השוטרים והקצינים בבית הספר לשוטרים בקרית אתא. בשנת 1997 חזר ליחידה המרכזית בתל אביב, למחלק הסמים ושימש במספר תפקידי קצונה פיקודיים מבצעיים ובתפקידו האחרון ביחידה המרכזית קודם לדרגת רב פקד ושימש כראש מחלק הסמים עד תחילת שנת 2002.

### פעילותו באמריקה הלטינית

בתחילת שנת 2002 מונה ניר לתפקיד נציג משטרת ישראל בדרום אמריקה, בו שימש במשך חמש שנים. במסגרת שירותו בדרום אמריקה התגורר עם משפחתו בקולומביה והיה אמון על פעילותה של משטרת ישראל והמשרד לביטחון הפנים בכל מדינות דרום ומרכז אמריקה.

בשנת 2003 קיבל ניר עיטור מאת נשיא קולומביה בזכות פועלו ללחימה בפשיעה באזור ומעצר יבואני סמים ועבריינים נמלטים.

בתקופה זו הופעל בארגנטינה סוכן סמוי ללכידת מבריחי סמים ישראלים וכן נלכד בצ'ילה נוכל האשראי אבי גולן וגורש לישראל.

ניר ניהל את המבצע ללכידתו ומעצרו במקסיקו של בן סוטחי, עבריין מסוכן שנמלט מכלא איילון, סוטחי הוסגר לישראל על אף שבין המדינות אין הסכם הסגרה.

ניר טיפל באירוע חטיפת ארבעת הישראלים בקולומביה בסוף שנת 2003 וליווה את פעולות צבא קולומביה בג'ונגל עד לשחרורם.תפקידו של ניר היה לוודא מקרוב שצבא קולומביה לא מבצע פעילות שעלולה לפגוע בחייהם של החטופים.

ב-2005 הופעלו על ידי ניר סוכנים סמויים מימ"ר ירושלים בעיר קאלי בקולומביה, לאחר שהתחזו לבלדרי סמים וחשפו רשת להברחת קוקאין מקולומביה לישראל.

בין העבריינים הישראלים שנעצרו בדרום אמריקה בזכות פעילותו של ניר וגורשו או הוסגרו לישראל היו בין היתר משה בן איבגי, רוצח נהג המונית דרק רוט, אשר נעצר בארגנטינה לאחר שנמלט מישראל והוסגר לימים בחזרה לישראל וכן גרגורי לרנר, אשר הונה מאות קורבנות, ברח מישראל, נעצר בפרגוואי וגורש לישראל.ניר פעל לבד ביבשת אמריקה הלטינית וכונה על ידי העבריינים הישראלים 'השריף'.

### פעילותו ללחימה בפשיעה החמורה והמאורגנת

בשנת 2007 מונה ניר לתפקיד ראש מפלג מודיעין ובילוש ביחידה הארצית לחקירות הונאה (יאח"ה). בהובלתו של ניר ואנשי מפלג המודיעין של יאח"ה, נעצר באיטליה הקבלן החשוד בעבירות בועז יונה ובהמשך הוסגר לישראל.
בסוף שנת 2008 מונה ניר לתפקיד ראש מחלקת תיאום מבצעי משולב באגף חקירות ומודיעין וקודם לדרגת ניצב משנה. בתקופה זו הרחיבה משטרת ישראל את קשריה המבצעיים בעולם ועבריינים כמו יצחק ומאיר אברג'יל וכן אחרים הוסגרו לארצות הברית.

בשנת 2011 מונה למפקד יחידת אתג"ר בלהב 433, היחידה הארצית האחראית ללחימה בתופעת גנבות הרכב.
ב-2012 הביאה פעילותה של יחידת אתג"ר לירידה של 4% בגנבות הרכב בישראל.

ב-2013 קודם ניר לדרגת תת-ניצב ומונה לראש חטיבת המודיעין של המשטרה המונה כ-250 שוטרים.

### מאבקו לחשיפת שחיתות והוצאתו לחופשה כפויה

ב־24 בנובמבר 2015 ניר הגיש תלונה לראש מח"ש, בה תיאר עבירות לכאורה שביצעו בכירי אגף החקירות והמודיעין ועבירות מין שביצע ניצב רוני ריטמן. בנובמבר 2014 ובפברואר 2015 נשלחו שלושה מכתבים אנונימיים למח"ש נגד ניר. מח"ש בדקה את המכתבים וקבעה כי אין בהם דבר והמכתבים הוחזרו למשטרה ונגנזו.
בשלהי 2015 נכלל ניר ברשימת עשרת תתי ניצבים המועמדים לדרגת ניצב. ב-18 באוקטובר 2015, עוד טרם כניסתו של אלשיך לתפקיד מפכ"ל המשטרה, הוא הורה להוציא את המכתבים האנונימיים נגד ניר, אשר נבדקו על ידי מח"ש ונגנזו חודשים רבים לפני כן ומינה את ניצב דוד ביתן כקצין בודק בעניינו של ניר ועוזרתו. בעקבות ממצאי ביניים של הבדיקה הוציא אלשיך, בחודש דצמבר 2015, את ניר לחופשה כפויה. ההליך המשמעתי התנהל בבית הדין המשמעתי של המשטרה. ב-14 ביולי 2016 חתם השר לביטחון הפנים על ביטול מינויו של ניר וזאת כחלק מהמהלכים הפסולים שנקט אלשיך על מנת לרפות את ידיו של ניר. ניר טען ששמו הוכתם על אף שלא עמד בפני בית משפט. באוגוסט 2018 נערך לניר שימוע לפני פיטורים בעקבות סירובו לבצע בדיקת פוליגרף, כשבעקבותיו העבירה המשטרה בקשה לשר לביטחון פנים לפיטוריו אך השר סירב לשתף פעולה עם מהלכיו של אלשיך.

ב-2016 נחשף כי ניצב יצחקי ואחרים סיכלו את מינויו של גל הירש לתפקיד מפכ"ל המשטרה.
בספטמבר 2016 פנה ניר אל מבקר המדינה והגיש לו חומר בעניין התנהלותם הפסולה לדעתו של בכירי אגף חקירות ומודיעין, לאחר תלונתו של ניר פרסם המבקר דו"ח ביקורת בנושא שיטת המינויים של אלשיך במשטרת ישראל.
במאי 2017, כשנה וחצי לאחר שהוצא לחופשה כפויה, הוגשה נגד ניר לראשונה קובלנה משמעתית,
בה הואשם ניר ב"התנהגות שאינה הולמת שוטר שעלולה לפגוע בתדמית המשטרה". ניר טען לאורך כל הדרך כי הקובלנה המשמעתית נגדו תפורה בתפרים גסים והיא תולדה של מלחמתו נגד השחיתות באגף והעובדה כי נלחם בין היתר בפעולות שביצעו הבכירים באגף לסיכול מינויו של גל הירש.

באפריל 2018 שלח ניר מכתב ליועץ המשפטי לממשלה, שבו תיאר שורת עבירות שביצעו לכאורה בכירים במשטרה ודרש מהיועץ לפתוח בחקירה וכן להעניק לו חסינות לפני העברת הקלטות בנושא, אך היועץ המשפטי סירב לתת לו חסינות מראש.
בנובמבר 2018 השתתף ניר בדיון של ועדת הפנים של הכנסת בנושא שימוש פסול שעושים בכירים באגף החקירות והמודיעין במידע ובחומרי חקירה רדומים.

על פי פרסום של אבישי גרינצייג בגלובס בדצמבר 2019, המשטרה הציעה לניר מחיקה של האישומים וסגירה של ההליך המשמעתי נגדו, והוא יפרוש מהמשטרה. בינואר 2021 ביטלה המשטרה את ההליך המשמעתי נגדו.

### לאחר פרישתו מהמשטרה

לאחר פרישתו החל ניר לייעץ לגופי אכיפה בעולם במטרה ללחום בפשיעה החמורה והמאורגנת ולפתח יכולות חיזוי פשיעה על מנת להתמודד עם הפשיעה הסדרתית. בימינו משמש יועץ מטעם חברת "חושן" בנושאי מודיעין, לחימה בפשיעה החמורה וחיזוי פשיעה באמצעות בינה מלאכותית וכן מרצה בפורומים שונים..

קישורים חיצוניים
----------------

ויקישיתוף מדיה וקבצים בנושא **גיא ניר** בוויקישיתוף

הערות שוליים
------------

1. 1 2 3 4 5 6 7  קלמן ליבסקינד, ‏סיכול ממוקד: כך דרסה צמרת המשטרה קרבן לתקיפה מינית, ושיבשה את חקירת ריטמן, באתר מעריב אונליין, 7 ביולי 2018
2. 1 2 3 4 5 6 7 8  עקיבא ביגמן, האיש שחשף יותר מדי, באתר ישראל היום, 20 בספטמבר 2018
3. 1 2 3  אמיר לוי, הצדיק היחיד בסדום: גיא ניר הוא שומר הסף האמיתי, באתר מידה, 26 בדצמבר 2018
4. ↑  ecreto 3022 - 24 de Octubre 2003 – Diario Oficial de Colombia – Legislacion – VLEX 43199534, ‏24 באוקטובר 2003
5. ↑  10 חשודים נעצרו בפרשת הברחת סמים מארגנטינה, באתר וואלה!‏, 27 ביולי 2003
6. ↑  אבי כהן, נוכל האשראי אבי גולן: "ניפחו פה בלון", באתר ynet, 31 באוגוסט 2003
7. ↑  נועם שרביט, ‏עבריין שנמלט לפני 4 שנים - נתפס במקסיקו וגורש לישראל, באתר גלובס, 30 ביוני 2005
8. ↑  יוסי מלמן, שרון שדה (), קולומביה: הכוחות המיוחדים במצב הכן לחילוץ החטופים, בהם 4 ישראלים, באתר הארץ, 26 בספטמבר 2003
9. ↑  הוחמרו תנאי השבי של החטופים הישראלים בקולומביה, באתר עניין מרכזי
10. ↑  אפרת וייס, נחשפה רשת לייבוא סמים מקולומביה לישראל, באתר ynet, 4 באפריל 2005
11. ↑  ארגנטינה: נעצר משה בן-אבגי, רוצחו של נהג המונית דרק רוט, באתר ynet, 15 באוקטובר 2004
12. ↑  גל לברטוב, פושעים ללא גבולות: סיפורי הסגרות בינלאומיות, ידיעות ספרים, 2018, עמ' 209, 212
13. ↑  טל ימין-וולבוביץ ואפרת פורשר, גרגורי לרנר נמלט מהארץ ונלכד בפרגוואי, באתר nrg,‏ 27 במרץ 2006
14. ↑  פושעים ללא גבולות, עמ' 346–347
15. ↑  אבי אשכנזי, הנמלט – הסיפור המלא על לכידתו של בועז יונה, באתר nrg,‏ 11 באוקטובר 2008
16. ↑  פושעים ללא גבולות, עמ' 259–262
17. ↑  רון שטיין, ‏21,084 רכבים נגנבו בישראל ב-2012 - ירידה של 4%, באתר גלובס, 15 בינואר 2013
18. ↑  ניר בן טובים‏, המכונית הגניבה בישראל: מיצובישי לנסר, באתר וואלה!‏, 18 באפריל 2013
19. ↑  בג"ץ 3884/16 פלונית נ' השר לביטחון פנים, ניתן ב־20 בנובמבר 2017
20. ↑  משה נוסבאום, ‏ראש חטיבת המודיעין שהביא לפתיחת החקירה נגד ניצב ריטמן הוצא לחופשה כפויה, באתר ‏מאקו‏, 8 בדצמבר 2015
21. ↑  ישי פורת וענבר טויזר, החל ההליך ותנ"צ ניר הכחיש מכל וכל את האישומים, באתר ynet, 10 באוקטובר 2018
22. ↑  ישי פורת, ניגוד עניינים: השופט מודריק, שהצטרף לצוות ההגנה של נתניהו פסל עצמו מדיון, באתר ynet, 20 בדצמבר 2018
23. ↑  אתר למנויים בלבד יניב קובוביץ, ראש חטיבת המודיעין במשטרה שהושעה לא יוחזר לתפקידו, באתר הארץ, 24 ביוני 2016
24. ↑  אמרי סדן‏, אלשיך: "אין כל אפשרות שתנ"צ גיא ניר יחזור לתפקיד", באתר וואלה!‏, 18 ביולי 2016
25. 1 2  המשטרה צפויה לפטר את הקצין שסירב לבדיקת פוליגרף, באתר כאן-תאגיד השידור הישראלי
26. ↑  משה נוסבאום, ‏פרשת גיא ניר, באתר ‏מאקו‏, 22 באוקטובר 2018
27. ↑  גיא פלג, ‏כך ניסו לתפור תיק למפכ"ל המיועד?, באתר ‏מאקו‏, 6 באוגוסט 2018
28. ↑  אתר למנויים בלבד גור מגידו, "חשש משימוש בחקירות לסיכול פוליטי": שבע שאלות למשטרת ישראל, באתר TheMarker‏, 7 באוגוסט 2018
29. ↑  אתר למנויים בלבד גור מגידו, סיכול ממוקד: האם המשטרה מחזיקה "בנק" על אישי ציבור - ומי אסף חומרים על המפכ"ל הבא, באתר TheMarker‏, 3 באוגוסט 2018
30. ↑  עת"מ (ירושלים) 30525-06-17 - תת-ניצב גיא ניר נ' משטרת ישראל/אגף כוח אדם ואח', באתר תקדין
31. ↑  משה נוסבאום, ‏גיא ניר דבק באולטימטום ליועמ"ש, באתר ‏מאקו‏, 20 באוגוסט 2018
32. ↑  אבישי גרינצייג, ‏דרמה במשטרה: כתב האישום נגד תת-ניצב גיא ניר יבוטל | בלעדי, באתר גלובס, 12 בדצמבר 2019
33. ↑  המשטרה חזרה בה מכתב האישום נגד תנ"צ גיא ניר שנחשד בהתנהלות בלתי תקינה, באתר וואלה!‏, 14 בינואר 2021
34. ↑  [ אתר חברת חושן